Sjongfûgeleftigen

De sjongfûgeleftigen (wittenskiplike namme: Eupasseres) foarmje in rangleaze klade fan 'e klasse fan 'e fûgels (Aves) en it skift fan 'e moskeftigen (Passeriformes). Dizze kloft omfettet alle moskeftigen útsein de tige ôfwikende rotstomke-eftigen (Acanthisitti).
Taksonomy
It skift fan 'e moskeftigen (Passeriformes) falt útinoar yn trije ûnderskiften: de rotstomke-eftigen (Acanthisitti), de krytfûgels (Tyranni of Suboscines) en de sjongfûgels (Passeri of Oscines). De rotstomke-eftigen of Nijseelânske tomke-eftigen foarmje in lyts groepke fan twa libbene en fiif resint útstoarne soarten yn ien inkele famylje, en binne yn harren fersprieding beheind binne ta Nij-Seelân. De oare beide ûnderskiften binne folle grutter. De krytfûgels, dy't foar it meastepart yn 'e Nije Wrâld libje, besteane út persiis 1.400 soarten (teljier: 2025) ferdield oer 18 famyljes. De mear algemien foarkommende sjongfûgels (Passeri of Oscines) foarmje de grutste groep, mei 5.339 soarten yn 129 famyljes.

Lang wie it mank ornitologen in striidkwestje oft de rotstomke-eftigen no yndield wurde moasten by de krytfûgels of by de sjongfûgels. Oan 'e ein fan 'e tweintichste iuw en it begjin fan 'e ienentweintichste iuw die lykwols út ferskate nije, op molekulêre analyze basearre ûndersiken bliken dat de rotstomke-eftigen ta net ien fan beide oare ûnderskiften hearre, mar ynstee in groep op harsels foarmje dy't it âldste en meast ôfwikende ûnderskift fan 'e moskeftigen fertsjintwurdiget. Dat betsjut dat de krytfûgels en sjongfûgels mei-inoar de sustergroep fan 'e rotstomke-eftigen foarmje, en dy sustergroep hat de namme sjongfûgeleftigen krigen. De wittenskiplike namme Eupasseres, foar dizze kloft, betsjut "echte mosken", fan it prefiks eu-, dat "wier" of "echt" betsjut, en passeres, it meartal fan passer, dat "mosk" betsjut.

Klassifikaasje

 ûnderskiftekloft sjongfûgeleftigen (Eupasseres)
 ûnderskift krytfûgels of raasfûgels (Tyranni, syn. Suboscines)
 tuskenskift krytfûgels fan de Alde Wrâld (Eurylaimides)
 boppefamylje pitta-eftigen (Pittoidea) - 1 famylje, 44 soarten
 boppefamylje breedbekeftigen (Eurylaiminoidea) - 4 famyljes, 21 soarten
 tuskenskift krytfûgels fan de Nije Wrâld (Tyrranides)
 lytsskift tiraneftigen (Tyrannida) - 6 famyljes, 613 soarten
 lytsskift ûnefûgeleftigen (Furnariida) - 7 famyljes, 722 soarten
 ûnderskift sjongfûgels (Passeri, syn. Oscines)
 tuskenskift lierfûgeleftigen (Menurides) - 2 famyljes, 4 soarten
 tuskenskiftekloft echte sjongfûgels (Euoscines) 
 tuskenskift prieelfûgeleftigen (Climacterides) - 2 famyljes, 34 soarten
 tuskenskift stobberinnereftigen (Othonychides) - 2 famyljes, 8 soarten
 tuskenskift huningitereftigen (Meliphagides) - 5 famyljes, 292 soarten
 tuskenskift krie-eftigen (Corvides)
 boppefamylje beamrinnereftigen (Neosittoidea) - 1 famylje, 3 soarten
 boppefamylje kwartellystereftigen (Cinclosomatoidea) - 1 famylje, 11 of 12 soarten
 boppefamylje rûpfûgeleftigen (Campephagoidea) - 1 famylje, 93 soarten
 boppefamylje wytkopeftigen (Mohouoidea) - 1 famylje, 3 soarten
 boppefamylje boskskatekstereftigen (Malaconotoidea) - 8 famyljes, 154 soarten
 boppefamylje echte krie-eftigen (Corvoidea) - 10 famyljes, 418 soarten
 boppefamylje gielegou-eftigen (Orioloidea) - 8 famyljes, 188 soarten
 tuskenskift echte moskeftigen (Passerides)
 lytsskift huningjagereftigen (Melanocharitida) - 1 famylje, 11 soarten
 lytsskift satynfûgeleftigen (Cnemophilida) - 1 famylje, 4 soarten
 lytsskift Australazyske miggesnappers (Petroicida) - 3 famyljes, 57 soarten
 lytsskift ralbabbeldereftigen (Eupetida) - 3 famyljes, 5 soarten
 lytsskift miggesnappereftigen (Muscicapida)
 boppefamylje goudtoeffûgels (Reguloidea) - 1 famylje, 6 soarten
 boppefamylje beamkrûperfûgels (Certhioidea) - 6 famyljes, 159 soarten
 boppefamylje miggesnapperfûgels (Muscicapoidea) - 7 famyljes, 720 soarten
 boppefamylje pestfûgeleftigen (Bombycilloidea) - 6 famyljes, 23 soarten
 lytsskift moskfûgeleftigen en sibben (Passerida)
 boppefamylje goarsfûgeleftigen (Emberizoidea) - 16 famyljes, 877 soarten
 boppefamylje moskfûgeleftigen (Passeroidea) - 15 famyljes, 870 soarten
 lytsskift sjongers fan de Alde Wrâld (Sylviida)
 boppefamylje Afrikasjongereftigen (Macrosphenoidea) - 1 famylje, 18 soarten
 boppefamylje echte sjongers fan de Alde Wrâld (Sylvioidea) - 8 famyljes, 655 soarten
 boppefamylje imerkesjongereftigen (Locustelloidea) - 7 famyljes, 405 soarten
 boppefamylje langsturtmieseftigen (Aegithaloidea) - 6 famyljes, 132 soarten
 boppefamylje ljurkeftigen (Alaudoidea) - 3 famyljes, 106 soarten
 boppefamylje mieseftigen (Paroidea) - 4 famyljes, 85 soarten

Kategory:Moskeftige